George A. Akerlof

George Arthur Akerlof (født 1940) er en amerikansk økonom som var professor i økonomi ved University of California i Berkely fra 1980 til han han gikk av med pensjon i 2010. Han har også vært professor ved London School of Economics. 

Han ble i 2001 tildelt Sveriges Riksbanks pris i økonomisk vitenskap til minne om Alfred Nobel sammen med Michael Spence og Joseph E. Stiglitz. De fikk prisen for deres arbeid angående dynamikken i informasjonsflyt og markedsutvikling. Akerlof studerte særlig markeder der selger har bedre informasjon om produktkvalitet enn kjøperen, som i markedet for bruktbiler. Akerlofs forskning er delvis basert på andre samfunnsvitenskaper blant annet psykologi, sosialantropologi og sosiologi. Han medvirket til etablere fagfeltet atferdsøkonomi. Han skrev den kjente artikkelen “The Market for Lemons: Quality Uncertainty and the Market Mechanism” (Quarterly Journal of Economics, 1970) mens han var nyutdannet assistant professor ved Berkeley. Denne artikkelen var vesentlig grunnlag for Nobels minnepris. Artikkelen ble avvist av American Economic Review, The Review of Economic Studies og Journal of Political Economy, før den ble akseptert i Quarterly Journal of Economics. I Efficiency Wage Models of the Labor Market (sammen med Janet Yellen) argumenterte han for at arbeidsgiverne høyere lønn en det neoklassisk økonomisk teori tilsier. Opprinnelig arbeidet Akerlof med makroøkonomiske tema og gikk på 1980-tallet over til å studere rettferdighet ved arbeidsledighet.

 Familie og bakgrunn 
George A. Akerlof ble født 17. juni 1940 i New Haven, Connecticut. Faren, født Gösta Carl Åkerlöf 1898 i Sverige, var kjemiker og arbeidet ved Yale University. Farens slekt kom delvis fra Dalarna og delvis fra Stockholm. Faren slo seg ned i USA etter at han reiste dit for å ta doktorgraden. Akerlofs mor kom fra en familie av akademikere og Akerlofs besteforeldre på morssiden var jødiske med bakgrunn i Tyskland. Han er gift med Janet Yellen, USAs sentralbanksjef fra 2014 til 2018 og USAs finansminister fra januar 2021. Han ble kjent med Yellen da han arbeidet for Federal Reserve Board i Washington DC fra 1977 og de to publiserte vitenskapelige arbeider sammen.

Akerlof er utdannet ved Yale University (bachelorgrad) og MIT (doktorgrad i økonomi, 1966). 1966-1967 var han ved Indian Statistical Institute i New Dehli.

 Bibliografi 
 Akerlof, George A., og Rachel E. Kranton. 2010. Identity Economics: How Our Identities Shape Our Work, Wages, and Well-Being, Princeton, New Jersey: Princeton University Press. ISBN 978-0-691-14648-5. Description & TOC, «Introduction»,  s. 3-8, and preview.
 2005. «Identity and the Economics of Organizations», Journal of Economic Perspectives,  19(1), pp. 9–32. 
 2000. «Economics and Identity»,  Quarterly Journal of Economics, 115(3), pp. 715–53.
 Akerlof, George A. and Robert J. Shiller. 2009. Animal Spirits: How Human Psychology Drives the Economy, and Why It Matters for Global Capitalism. Princeton, New Jersey: Princeton University Press. ISBN 978-0-691-14233-3.
 Akerlof, George. «Thoughts on global warming». chinadialogue (2006). 14. juli 2008.
 Akerlof, George A. 2005. Explorations in Pragmatic Economics, Oxford University Press. ISBN 0-19-925390-0.
 Akerlof, George A., og Janet Yellen. 1986. Efficiency Wage Models of the Labor Market. Orlando, Fla.: Academic Press.
 Akerlof, George A. 1984. An Economic Theorist's Book of Tales, Cambridge University Press.
 Akerlof, George A., Romer, Paul M.,Hall, Robert E., Mankiw N. Gregory  Brookings Papers on Economic Activity, «Looting: The Economic Underworld of Bankruptcy for Profit» Vol. 1993, No. 2 (1993), s. 1–73 

 Referanser 

 Eksterne lenker 

Kategori:Økonomer fra USA
Kategori:Nobelprisvinnere fra USA
Kategori:Sveriges Riksbanks pris i økonomisk vitenskap til minne om Alfred Nobel
Kategori:Personer fra New Haven
Kategori:Professorer ved University of California